দুধের মধ্যে কোত্থেকে মিশে গেল লঙ্কার গুঁড়ো, ফুটন্ত ভাতে মিশল নুন! আবার কে যেন কাঁচা ডিম তুলে নিয়ে গিয়ে সেদ্ধ করে রেখে দিল ঠাকুরের সিংহাসনে। বিচিত্র এমন সব কাণ্ডে আতঙ্কিত হুগলির বৈদ্যবাটির পোদ্দার ঘাটের সরকার পরিবার। 
শুধু রান্নাঘরে উপদ্রব নয়, আতঙ্ক ঘরের আনাচে কানাচে। বাদ যাচ্ছে না পরিবারের কোনো সদস্য। এই তো কয়েকদিন আগে রাতের দিকে ঘরে চুল বাঁধার সময় হঠাৎ কে যেন এক ফুট চুল কেটে নিয়ে গেল এই বাড়ির মেয়ের। কিন্তু কে ? গত তিন বছর ধরে সেটাই খুঁজে বেড়াচ্ছে সরকার পরিবার।

বর্তমান বাড়ির গৃহকর্তা পেশায় ব্যবসায়ী স্বপন সরকার তাঁর স্ত্রী, ছেলে ও বৃদ্ধা মাকে নিয়ে থাকেন এই বাড়িতে। তাঁর আরও দুই ভাই এই বাড়িতেই থাকত। গত বছরই এক ভাই ক্যান্সারে আক্রান্ত হয়ে মারা গিয়েছেন। আর এক ভাই ভৌতিক কাণ্ডের আতঙ্কে পরিবার নিয়ে চলে গেছেন এলাকারই এক ফ্ল্যাটে।

এই বিষয়ে অন্যান্য খবর

যত্র তত্র ভুতুড়ে হাতের চাপ, রহস্যময় বাড়িতে দিশাহারা তিন সন্তানের মা


কেবল এই ধরনের কাণ্ডই নয়, চুরি যাচ্ছে মোবাইল, টাকাপয়সা। দিশেহারা স্বপনবাবু এখন তাই এখন টাকাপয়সা রাখেন প্রতিবেশীর বাড়িতে! বছরখানেক আগে স্থানীয় পুলিশ ফাঁড়িতে বিষয়টি মৌখিক ভাবে জানান স্বপনবাবু । কেবল পুলিশ নয়, তার পর ওঝা থেকে শুরু করে বিভিন্ন ধর্মগুরুর কাছেও গিয়েছেন তিনি। কিন্তু সমাধান হয়নি এই  ভৌতিক কাণ্ডের। 
পশ্চিমবঙ্গ বিজ্ঞান মঞ্চের সদস্য চন্দন দেবনাথ গত বৃহস্পতিবার বাড়িটি ঘুরে দেখে জানান এর পিছনে জড়িত আছে পরিবারেরই কোনও সদস্য। কিন্তু কে? কেনই কেউ এ ভাবে ভয় দেখাচ্ছে সরকার পরিবারকে? সেই প্রশ্নই আপাতত খুঁজে বেড়াচ্ছেন সরকার পরিবারের গৃহকর্তা।